Document ID: 32001R2594

Kommissionens forordning (EF) nr. 2594/2001
af 28. december 2001
om ændring af forordning (EF) nr. 174/1999 om særlige gennemførelsesbestemmelser til Rådets forordning (EØF) nr. 804/68 for så vidt angår anvendelsen af eksportlicenser og eksportrestitutioner for mælk og mejeriprodukter
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1255/1999 af 17. maj 1999 om den fælles markedsordning for mælk og mejeriprodukter(1), senest ændret ved forordning (EF) nr. 1670/2000(2), særlig artikel 31, stk. 14, og
ud fra følgende betragtninger:
(1) Artikel 6 i Kommissionens forordning (EF) nr. 174/1999(3), senest ændret ved forordning (EF) nr. 2298/2001(4), omhandler eksportlicensernes gyldighedsperiode, som for så vidt angår ost er fastsat til udgangen af den fjerde måned efter udstedelsesmåneden. I henhold til den bilaterale aftale om handel med landbrugsprodukter, der er indgået mellem det Europæiske Fællesskab og Schweiz, og som er undertegnet i Luxembourg den 21. juni 1999, afskaffes restitutionerne for ost, der eksporteres til Schweiz, med virkning fra ikrafttrædelsesdatoer for den pågældende aftale, som er til ratificering. Ikrafttrædelsen af denne aftale er i henhold til artikel 17 heri fastsat til den første dag i den anden måned efter den sidste meddelelse om deponering af ratifikationsinstrumenterne eller godkendelse af samtlige aftaler, der omhandles i den pågældende artikel. For at sikre overholdelse af bestemmelserne i aftalen bør de pågældende licensers gyldighedsperiode afkortes, således at gyldigheden af de udstedte licenser på tidspunktet for ikrafttrædelsen af den pågældende aftale med forudfastsættelse af restitutionen og med Schweiz som bestemmelsessted er udløbet.
(2) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Mælk og Mejeriprodukter -
UDSTEDT FØLGENDE FORORDNING:
Artikel 1
Som undtagelse fra artikel 6, litra c), i forordning (EF) nr. 174/1999 gælder eksportlicenserne med forudfastsættelse af restitutionen for produkter under KN-kode 0406 med Schweiz som bestemmelsessted til udgangen af måneden efter udstedelsesmåneden.
Artikel 2
Denne forordning træder i kraft den 1. januar 2002.
Den anvendes på licenser, der udstedes fra 1. januar 2002.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 28. december 2001.

Labels: 3
17